Il-Ħadd filgħodu. Qed fuq il-mobajl nitkellem ma' tad-dar mill-Italja. Qed fil-parking ta' supermarkit nistenna barra lill-kumpanija tal-ġurnata jixtru x'jieklu għan-nofs ta' nhar li ġej fil-kampanja ta' Calabria. Illum egħluq snin missieri u aktar ċempilt bil-ħerqa. Wara l-awguri qabadhieli fuq il-futbol u r-riżultati tal-bieraħ. Fakkarni. Il-bieraħ il-Liverpool lagħbu. Ġew dro mas-Sunderland barra minn darhom. Mill-fanatiċiżmu ta' darba baqa' biss il-memorji. Uħud sbieħ, uħud distakkati. Fil-għaxija. Qed intella' saqajja 'l fuq minn mixja tajba. Dik is-sensazzjoni ħelwa ta' għejja, u issa s-sodisfazzjon tar-serħan li nkiseb wara li ħdimt għalih. Bħall-mastrudaxxa li jieħu gost iħoss l-injam lixx u jiżloq wara li xkatlah hu bis-sandpaper. Niżżilt l- fuq il-Kindle. Din l-aħħar ġimgħa hawnhekk f'Caulonia ma kontx imqabbad mal-internet. Imma t-Tlieta filgħaxija rċivejt messaġġ min-numru Ingliż li sidu sa issa għadni ma nafx. Imma bilfors ħabib tiegħi: '18 –il kampjonat u 5 Tazzi taċ-Champions, u din l-akbar rebħa'. Messaġġ ieħor minn ħabib aktar ta' ġewwa kkonfermali dak li ħsibt. Ħareġ xi ħaġa fuq Hillsborough. U issa bil-Kindle f'idi, hawn dawn l-artikli fuq dik il-ġurnata u nħoss dik is-sensazzjoni li qabel kont inħoss meta nara ballun jinbaram f'xibka mqabbda wara żewġ lasti wieqfa u oħra mimduda. U l-fjus itir xi ftit u niċċaqlaq ħafna. Niftakar naqbad il-ktieb ta' Dalglish meta kont għadni l-iskola u naqra fuq x'ġara dakinhar. Niftakar il-minuti ta' silenzju ta' qabel xi logħba qrib il-15 t'April. Niftakarni nilbes il-fjamma fuq flokk f'waħda mill-mawriet f'Liverpool. Nifakar nistenna fil-ħanut tal-Hillsborugh Justice Campaign eżatt faċċata tal-grawnd u ngħid kelma hemm. U niftakar naħseb f'qiegħ qalbi li dak li ġara ġara. Jien ma tlift lil ħadd. Forsi l-ġlieda qiegħda hemm biex inħossu dik ir-ribelljoni ta' darba studenti. U li forsi din hi kawża bħall-oħrajn, li emmint fiha u tajtha l-enerġija tiegħi imma ftit wara ċ-ċiniżmu rebaħ. Imma min iġġieled din id-darba baqa' sal-aħħar. ħarġet b'mod uffiċjali. Is-sitta u disgħin mietu għax kien hemm min m'għamilx xogħolu. Għax kien hemm pre-ġudizzju fuq din l-komunit qabel kollox. U waqt li l-qalb ma tantx għadha tħabbat meta l-ballun jinbaram fix-xibka, din ir-rebħa, forsi fuq il-mejda, jew aħjar fit-toroq, ħaditni lura f'ħolm jew memorji melankoliċi, sejjħilhom li trid u tqanqalt. Għal darba flok tela' l-prezz taż-żejt, tela' ż-żejt innifsu f'wiċċ l-ilma. Din il-kitba nkitbet oriġinarjament nhar il-Ħadd, 16 ta' Settembru.